Tab oe aapan bieswaasie log se bolies kie:
„Djab toelog hamaar baat soeniehe tab toelog sattje ke hamaar tjela rahiehe.
Toelog sattjaai pahietjaniehe,
aur oe sattjaai ke dwaara toelogke tjhoetkaara mielie.”
Tab oelog bolies:
„Hamlog Aabraaham ke aulaad baatie aur kabhie na baanhal goelaam rahielie.
Tab toe kaise bol sake hai kie hamlogke tjaahie tjhoetkaara miele ke?”
Tab oe bolies:
„Ham toelogse satj boliela kie dje paap karat rahe hai,
oe paap ke goelaam hai.
Ekgo ghar me ek goelaam ke hak na hai hardam rahe ke djaise ghar ke larka.
Djab Parmeswar ke Beta toelogke tjhoetkaara deiga,
tab toelog sattje ke batj djaihe.”
Oe bolies:
„Ham djaaniela kie toelog Aabraaham ke aulaad baate.
Bakie toelog hamaar baat na maange hai apana lewe,
ohie se toelog maange hai hamme maar dhaare.
Ham bataaila djaun ham aapan Baap ke karat dekhlie hai.
Aur toelog kare hai djaun toelog aapan baap ke bolat soenle hai.”
Tab oesab bolies:
„Hamlogke baap-daada Aabraaham hai.”
Tab oe bolies:
„Djab toelog okar aulaad baate,
tab okare ghat aapan djiewan bietaaw.
Parmeswar hamme aapan sattjaai soenaais hai.
Ham toelogse ie sab baat bataaila,
aur tabbo toelog hamme maange hai maar dhaare.
Bakie Aabraaham aise kabhie na karies.
Toelog aapan baap ke dekhie dekha hai.”
Tab oesab bolies:
„Hamlog thoro tjhatjhoendarai dwaara paida bhailie hai?
Hamlogke Baap Parmeswar hai.”
Tab oe bolies:
„Djab oe toelogke Baap rahat tab toelog hamme pjaar karte.
Ham to Parmeswar ke lage se ailie.
Ham apane se na ailie,
bakie oe hamke pathaais.
Toelog hamaar baat kaahe ke na samdjhe hai?
Toelog na sahie paawe hai.
Toelog saitaan ke battja baate.
Aur toelog khaalie maange hai okar hiettjha poera kare.
Oe soeroe se djaanmarwa hai.
Aur okare me tanko sattjaai na hai,
ohie khaatien sattjaai oke kabhie na attjha lage hai.
Djab oe djhoeth bole hai tab oe ekdam se dekhaawe hai kie oe kaise hai.
Aur okare me se sab djhoeth oetpan howe hai.
Ham toelogse sattjaai boliela,
ohie se toelog hamme bieswaas na kare hai.
Koi na hamme kasoer dei sake hai.
Aur djab ham sattjaai boliela,
tab toelog kaahe ke bieswaas na kare hai?
Dje Parmeswar ke larka hai,
oe okar baat soene hai.
Bakie toelog okar larkan na baate,
ohie se toelog okar baat na soene hai.”
Tab dharam ke barkwan ie baat soenke bolies:
„Hamlog to bol tjoekalie kie toe ek Saamaaria waala aur bhoet se bharal baate.”
Tab oe bolies:
„Ham bhoet se bharal na baatie.
Ham aapan Baap ke aadar kariela,
bakie toelog hamaar bedjatie kare hai.
Na sotj kie ham maangiela aadar paawe.
Bakie hamaar Baap maange hai kie ham aadar paai,
aur oe sab koi ke oeppar faisala kariega.
Ham toelogse satj boliela kie dje hamaar baat maanie,
oe kabhie na mariega.”
Tab oesab bolies:
„Ab hamlog djaan gailie kie toe sattje ke bhoet se bharal baate.
Toe bole hai kie:
‘Dje hamaar baat maanie,
oe kabhie na mariega,’
aur Aabraaham mar gail hai.
Aur Parmeswar ke sab sanesia logan bhie mar gail hai.
Toe apane ke ka sotje hai?
Toe oesabse thoro barka baate?”
Tab oe bolies:
„Djab ham apane ke barwargie kartie tab oe be-kaamiel rahat.
Bakie hamaar Baap hamme barka maane hai.
Toelog bole hai kie oe toelogke Parmeswar hai,
bakie toelog oke na djaane hai.
Ham oke djaaniela,
aur djab ham boltie kie ham oke na djaaniela tab ham djhoeth boltie djaise toelogan.
Ham oke djaaniela aur okar baat soeniela.
Aabraaham khoesiaalie se agorat raha,
aur djab oe hamme doenia me aawat dekhies,
tab oe bahoet khoesie bhail.”
Tab oesab bolies:
„Toe patjaas baries ke na baate,
tab toe kaise Aabraaham ke dekhle?”
Bas Jiesoe bolies:
„Ham toelogse satj boliela kie Aabraaham paida howe se pahiele ham baatie.”
Tab oesab ieta oethaais oke maar dhaare ke,
bakie oe Parmeswar ke mahal ke angana me se dhiere se niekarke tjal gail.